Ο μισός Παναθηναϊκός έπαιξε σπουδαία μπάλα στην Ξάνθη με βασικό φορ τον Πίσπα, έχασε αμέτρητες κλασικές ευκαιρίες και στη 2η φάση των γηπεδούχων ισοφαρίστηκε φεύγοντας με το πικρό 1-1 που τον κρατάει στη 10η θέση.

Ο Παναθηναϊκός έκανε το καλύτερό του εκτός έδρας ματς στο πρωτάθλημα, αλλά δεν κατάφερε ούτε στην Ξάνθη να κατακτήσει την πρώτη του εκτός έδρας νίκη, χάνοντας σωρεία ευκαιριών και μένοντας στο 1-1 με την ομώνυμη ομάδα.

Η Ξάνθη απέφυγε την ήττα χάρη στον κέρβερο Ζίβκοβιτς αλλά και την εκτελεστική δεινότητα του Γέντρισεκ που τη μία ευκαιρία έκανε γκολ, σε αντίθεση με τον Παναθηναϊκό που δημιουργούσε διαρκώς ρήγματα και έχανε τις ευκαιρίες με το τσουβάλι, προφανώς εξαιτίας της απουσίας κλασικού στράικερ στο υλικό του με εξαίρεση τον πολύ καλό για ένα ημίχρονο Πίσπα. Μοιραίος για τους «πράσινους» ήταν ο Χίλιεμαρκ που έχασε δύο τεράστιες ευκαιρίες στο 90’ και το 94’.

Ο Παναθηναϊκός ήταν η ομάδα που μπήκε πιο δυνατά και αποφασιστικά στο ματς και πριν καν συμπληρωθούν 30 δευτερόλεπτα δημιούργησε την πρώτη υποσχόμενη ευκαιρία, μετά από ωραία ενέργεια και πάσα του Πίσπα στον Αλτμαν, το σουτ του οποίου κόντραρε στον Μεχία.

Η Ξάνθη αντέδρασε στο 4’ εκμεταλλευόμενη λάθος διώξιμο του Κολοβέτσιου που έδωσε τη δυνατότητα στον Λουσέρο να σουτάρει διαγώνια προς την εστία του Βλαχοδήμου, ο οποίος απέκρουσε σε κόρνερ. Αυτή, όμως, ήταν και η μοναδική τελική της Ξάνθης προς την εστία του Παναθηναϊκού στο πρώτο ημίχρονο, καθώς στη συνέχεια το τριφύλλι ήταν ο απόλυτος κυρίαρχος στο γήπεδο. Ειδικότερα στο 20λεπτο από το 5’ μέχρι και το 25’, οι «πράσινοι» ήταν καταιγιστικοί, δημιουργώντας σωρεία ευκαιριών και έχοντας τον πλήρη έλεγχο του αγώνα.

Στο 13’ ο εντυπωσιακός Κουλιμπαλί έκλεψε από τον Φλίσκα και έδωσε στον Αλτμαν που σέντραρε, αλλά ο Ζίβκοβιτς μπλόκαρε την κεφαλιά του Πίσπα από τη μικρή περιοχή, ενώ στο 15’ η σέντρα του Κουλιμπαλί πέρασε από Χουλτ και Αλτμαν που βρίσκονταν δύο μέτρα απόσταση από την εστία. Στο 17’ ξανά ο Κουλιμπαλί έστρωσε στον Πίσπα το πλασέ του οποίου πέρασε εκτός τέρματος, αλλά ένα λεπτό αργότερο ο Παναθηναϊκός μετουσίωσε σε γκολ την απόλυτη υπεροχή του.

Ο Βιγιαφάνιες εκτέλεσε στο 18’ κόρνερ από αριστερά, η μπάλα κόντραρε στον Μεχία και στρώθηκε στον Αλτμαν που με εξαιρετικό αριστερό σουτ έστειλε τη μπάλα στα δίχτυα (0-1).

Στο 22’ ο Βιγιαφάνιες έβγαλε σεμιναριακή κάθετη πάσα στον Αλτμαν που βγήκε τετ α τετ με τον Ζίβκοβιτς, ο οποίος απέκρουσε σωτήρια και στο 25’ ο νεαρός Πίσπας με ωραία ατομική ενέργεια μπήκε στην περιοχή, βγήκε μόνος με τον τερματοφύλακα της Ξάνθης αλλά δεν κατάφερε να τον νικήσει.

Το πρώτο ημίχρονο ολοκληρώθηκε με τον Παναθηναϊκό να είναι το απόλυτο αφεντικό αλλά να έχει σπαταλήσει αρκετές ευκαιρίες για να μεταβεί στην ανάπαυλα των ημιχρόνων με μεγαλύτερο προβάδισμα. Η κατοχή της μπάλας ήταν 62-38% και οι τελικές 7-2 υπέρ του τριφυλλιού, δείγμα της «πράσινης» ανωτερότητας.

Στο δεύτερο ημίχρονο η Ξάνθη άλλαξε εντελώς την προσέγγισή της, ανεβάζοντας τις γραμμές της και στο 50’ απείλησε μετά από βαθιά μπαλιά του Μεχία στον Γέτρισεκ που σούταρε μέσα από την περιοχή διαγώνια, αλλά ο Βλαχοδήμος μπλόκαρε τη μπάλα.

Στο 55’ ο Βιγιαφάνιες έδωσε στον Αλτμαν που σούταρε ψηλά άουτ από το ύψος της περιοχής, αλλά οι γηπεδούχοι έφτασαν κοντά στην ισοφάριση στο 60’ μετά από σέντρα του Μεχία και το πλασέ του Λουσέρο που «έγλυψε» το δοκάρι του Βλαχοδήμου.

Στο 79’ ωστόσο η Ξάνθη κατάφερε να φτάσει στην ισοφάριση μετά από λάθος του Λουντ, ωραία σέντρα του Φασίδη από δεξιά και εξαιρετική κεφαλιά του Γέντισεκ στην αριστερή γωνία του Βλαχοδήμου (1-1).

Ο Παναθηναϊκός έχασε πολύ καλή ευκαιρία για να ανακτήσει το προβάδισμα στο 83’ σε φάση διαρκείας που ολοκληρώθηκε με μακρινό σουτ του Κουρμπέλη που πέρασε δίπλα απ’ το δοκάρι. Η μεγαλύτερη ευκαιρία στο ματς χάθηκε στο 90’ για τον Παναθηναϊκό με τον Δώνη να μπαίνει στην περιοχή από αριστερά και να γυρίζει στον Χίλιεμαρκ που δεν κατάφερε από το ένα μέτρο να τη σπρώξει στα δίχτυα, πλασάροντας πάνω απ’ τα δοκάρια!

Και η επόμενη καλύτερη στο 94’ ξανά από τον Σουηδό μέσο, που βγήκε τετ α τετ από κεφαλιά-πάσα του Κουντουριώτη με τον Ζίβκοβιτς, προσπάθησε να τον περάσει αλλά ο «κίπερ» της Ξάνθης απέκρουσε σωτήρια, στερώντας από τον Παναθηναϊκό το πρώτο του εκτός έδρας τρίποντο στο πρωτάθλημα.

Οι συνθέσεις των ομάδων:

ΞΑΝΘΗ (Μ. Ράσταβατς): Ζίβκοβιτς, Μπεξεβανίδης, Λισγάρας, Φλίσκας, Κασάδο, Μεχία, Μελιόπουλος (46’ Σιλά), Ντς Λούκας, Κίκε (70’ Φασίδης), Λουσέρο, Γέντρισεκ (93’ Κάστρο).

ΠΑΝΑΘΗΝΑΪΚΟΣ (Μ. Ουζουνίδης): Βλαχοδήμος, Κουλιμπαλί, Αυλωνίτης, Κολοβέτσιος, Χουλτ, Βιγιαφάνιες, Τζανδάρης, Κουρμπέλης, Λουντ (82’ Χίλιεμαρκ), Αλτμαν (91’ Κουντουριώτης), Πίσπας (78’ Δώνης).

Διαιτητής: Δ. Καραντώνης (Ημαθίας).

ΠΩΣ ΕΠΑΙΞΑΝ ΟΙ ΠΡΟΠΟΝΗΤΕΣ:

Ο Μίλαν Ράσταβατς επέλεξε για την Ξάνθη ως σχηματισμό το 4-3-3, με τον Ζίβκοβιτς στη θέση του τερματοφύλακα, τον Μπαξεβανίδη δεξιά στην άμυνα, τους Λισγάρα και Φλίσκα στόπερ, τον Κασάδο αριστερό μπακ, τον Μεχία αμυντικό μέσο με τους Μελιόπουλο και Ντε Λούκας μπροστά του, τους Λουσέρο και Κίκε στα «φτερά» και τον Γένρισεκ στην κορυφή της επίθεσης.

Ο Μαρίνος Ουζουνίδης παρέταξε τον Παναθηναϊκό σε σχηματισμό 4-4-1-1, με πολλές αναγκαστικές και μη αλλαγές. Ο Βλαχοδήμος επανήλθε στη θέση του τερματοφύλακα, ο Κουλιμπαλί στο δεξί άκρο της άμυνας, οι Αυλωνίτης και Κολοβέτσιος στόπερ, ο Χουλτ αριστερός μπακ, οι Τζανδάρης και Κουρμπέλης κεντρικοί μέσοι, ο Βιγιαφάνιες στη δεξιά πλευρά της μεσαίας γραμμής και ο Λουντ στην αντίστοιχη αριστερή και ο Αλτμαν πίσω από τον φουνταριστό επιθετικό Πίσπα.

ΑΥΤΟΙ ΠΟΥ ΕΚΡΙΝΑΝ ΤΟ ΜΑΤΣ:

Κορυφαίος του ματς ήταν ο τερματοφύλακας της Ξάνθης, Ζίβκοβιτς, ο οποίος πέραν του τετ α τετ με τον Χίλιεμαρκ στο 94’, έσωσε την ομάδα του σε άλλα δύο τετ α τετ με τον Αλτμαν στο 22’ και με τον Πίσπα στο 25’. Χάρη σε αυτόν η Ξάνθη κατάφερε και απέφυγε την ήττα, ενώ πολύτιμη ήταν η συμβολή των Φασίδη και Σιλά που μπήκαν ως αλλαγές. Από τον Παναθηναϊκό άκρως ελπιδοφόρα ήταν η παρουσία του νεαρού Πίσπα, όσο είχε δυνάμεις, αλλά και του Τζανδάρη, ενώ εξαιρετικό πρώτο ημίχρονο έκαναν οι Κουλιμπαλί και Βιγιαφάνιες.

ΤΟ ΤΑΜΕΙΟ ΤΟΥ ΑΓΩΝΑ:

Αν και αποδεκατισμένος ο Παναθηναϊκός είχε πολύ καλή απόδοση, ήταν ανώτερος από την Ξάνθη στη μεγαλύτερη διάρκεια του αγώνα και άξιζε τη νίκη με βάση την εικόνα του ματς. Πλην όμως πλήρωσε την αστοχία του και την έλλειψη λύσεων στην επίθεση, μένοντας και πάλι μακριά από τη νίκη εκτός έδρας στο πρώτο μισό του πρωταθλήματος. Η Ξάνθη θα πρέπει να αισθάνεται πολύ τυχερή που κατάφερε και πήρε το βαθμό της ισοπαλίας.

Ο ΕΛΕΓΧΟΣ ΤΩΝ ΔΙΑΙΤΗΤΩΝ: Ο διαιτητής Καραντώνης ήταν κοντά στις φάσεις και δεν επηρέασε την έκβαση του ματς με τις αποφάσεις του, ενώ και οι βοηθοί του απέφυγαν τα λάθη.